## Opći uvjet Ugovora o provođenju zdravstvene zaštite iz obveznog zdravstvenog osiguranja

### NN 11/2007 (31.1.2007.), Opći uvjet Ugovora o provođenju zdravstvene zaštite iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**482**

Na osnovi članka 75. Zakona o obveznom zdravstvenom osiguranju (»Narodne
novine«, broj 85/06., 105/06. i 118/06.), članka 295. Zakona o obveznim odnosima
(»Narodne novine«, broj 35/05.) i članka 19. Statuta Hrvatskog zavoda za
zdravstveno osiguranje (»Narodne novine«, broj 16/02., 24/02. i 58/03.) Upravno
vijeće Hrvatskog zavoda za zdravstveno osiguranje na 41. sjednici održanoj 25.
siječnja 2007. godine donijelo je

## OPĆE UVJETE

### UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

I. OPĆE ODREDBE

Članak 1.

Općim uvjetima ugovora o provođenju zdravstvene zaštite iz obveznog zdravstvenog
osiguranja (u daljnjem tekstu: Opći uvjeti) utvrđuju se vrste, opseg, kvaliteta
i rokovi za ostvarivanje ugovorene zdravstvene zaštite prema standardima i
normativima za pojedine djelatnosti na razini primarne, specijalističko-konzilijarne
i bolničke zdravstvene zaštite, a u skladu s odredbama Pravilnika o standardima
i normativima prava na zdravstvenu zaštitu iz obveznog zdravstvenog osiguranja
(u daljnjem tekstu: Pravilnik o standardima) i Odluke o osnovama za sklapanje
ugovora o provođenju zdravstvene zaštite iz obveznog zdravstvenog osiguranja (u
daljnjem tekstu: Odluka o ugovaranju).
Ugovor o provođenju zdravstvene zaštite sklapa se između Hrvatskog zavoda za
zdravstveno osiguranje (u daljnjem tekstu: Zavod) i zdravstvenih ustanova,
zdravstvenih radnika privatne prakse, te drugih provoditelja zdravstvene zaštite
u skladu sa Zakonom o obveznom zdravstvenom osiguranju (u daljnjem tekstu:
Zakon), Zakonom o zdravstvenoj zaštiti, drugim propisima i općim aktima Zavoda.

II. OPĆI UVJETI UGOVORA ZA SVE RAZINE ZDRAVSTVENE DJELATNOSTI

*1. Odnos Općih uvjeta i ugovora*
Članak 2.

Ugovorne strane iz članka 1. stavka 2. ovih Općih uvjeta suglasne su da su ovi
Opći uvjeti sastavni dio među njima sklopljenog ugovora o provođenju zdravstvene
zaštite iz obveznog zdravstvenog osiguranja (u daljnjem tekstu: ugovor).
Ugovorne strane suglasne su da ovi Opći uvjeti stupaju na snagu s danom kada su
ustanova, privatnik, odnosno drugi provoditelj zdravstvene zaštite iz obveznog
zdravstvenog osiguranja potpisali ugovor te da se primjenjuju tijekom ugovornog
razdoblja.
Ugovorne strane su suglasne da se u slučaju neslaganja pojedinih odredaba ovih
Općih uvjeta i odredaba sklopljenog ugovora iz stavka 1. ovog članka primjenjuju
odredbe ugovora.
Zdravstvena ustanova, zdravstveni radnik privatne prakse, te drugi provoditelji
zdravstvene zaštite (u daljnjem tekstu: ugovorni subjekt Zavoda) potpisivanjem
ugovora postaju ugovorni subjekti Zavoda i obvezni su na vidljivom mjestu
istaknuti natpis s logotipom Zavoda: »Ugovorna zdravstvena ustanova«, »Ugovorni
zdravstveni radnik privatne prakse«, odnosno »Ugovorni subjekt«, a koji će
prilikom potpisivanja ugovora preuzeti od Zavoda.
Ugovorni subjekt Zavoda obvezuje se da neće ugovor sklopljen sa Zavodom
koristiti kao osiguranje za otplatu duga po osnovi dobivenog kredita od banaka i
drugih novčarskih pravnih subjekata, novčano-kreditnih zadruga, štedionica i
slično, odnosno od pojedinaca, niti da će dati pristanak da sredstva ostvarena
temeljem ugovora budu predmet zapljene u svrhu podmirenja njihovog dugovanja u
skladu sa člankom 183. i 183.a. Ovršnog zakona, osim iznosa sredstava do
maksimalno 1/3 mjesečne osnovice za obračun doprinosa za obvezna osiguranja u
skladu sa Zakonom o doprinosima za obvezna osiguranja umanjenog za iznose
obveznih doprinosa, poreza i prireza.

*2. Provođenje mjera zdravstvene zaštite*
Članak 3.

Ugovorni subjekt Zavoda obvezuje se u potpunosti provoditi mjere zdravstvene
zaštite iz obveznog zdravstvenog osiguranja na svojoj razini zdravstvene
djelatnosti utvrđene Planom i programom mjera zdravstvene zaštite iz obveznog
zdravstvenog osiguranja (u daljnjem tekstu: Plan i program mjera) i postupati u
skladu s odredbama Zakona, Zakona o zdravstvenoj zaštiti, međudržavnim ugovorima
o socijalnom osiguranju, posebnim propisima i općim aktima Zavoda.
Zavod se obvezuje ugovoru priložiti popis propisa iz stavka 1. ovog članka
važećih u trenutku potpisivanja ugovora, te kontinuirano tijekom važenja ugovora
obavještavati ugovornog subjekta Zavoda o njihovim izmjenama.

*3. Radno vrijeme*
Članak 4.

Ugovorni subjekt Zavoda obvezuje se su u skladu s Naredbom o obveznom isticanju
oznake o početku i završetku radnog vremena zdravstvenih ustanova i privatnih
zdravstvenih djelatnika (u daljnjem tekstu: Naredba), na vidljivom mjestu
istaknuti radno vrijeme svih ordinacija i dijagnostičkih službi ustanove, a
privatnik radno vrijeme ordinacije, laboratorija, odnosno ljekarne koje mora
biti usklađeno s odredbama Zakona o zdravstvenoj zaštiti i Pravilnika o radnom
vremenu u zdravstvenim ustanovama koje imaju sklopljen ugovor o provođenju
zdravstvene zaštite s Hrvatskim zavodom za zdravstveno osiguranje (u daljnjem
tekstu: Pravilnik o radnom vremenu), s obvezno naznačenim imenom i prezimenom
voditelja ordinacije, odnosno jedinice.
Ugovorni subjekt Zavoda obvezuje se organizirati radno vrijeme u skladu s
odredbama Zakona o zdravstvenoj zaštiti, ovisno o razini zdravstvene
djelatnosti, na način da je osiguranim osobama Zavoda osigurano kontinuirano
pružanje zdravstvene zaštite.

*4. Izvještavanje Zavoda o zdravstvenoj zaštiti koja je posljedica prometne
nesreće i ozljede prouzročene nanošenjem tjelesnih ozljeda od strane druge osobe*
Članak 5.

Ugovorni subjekt Zavoda obvezuje se izvijestiti područni ured Zavoda nadležan
prema mjestu prebivališta, odnosno boravka osigurane osobe o pruženoj
zdravstvenoj zaštiti koja je posljedica:
– prometne nesreće (PN)
– ozljede prouzročene nanošenjem tjelesnih ozljeda od strane druge osobe (TJO)
kako bi Zavod mogao pratiti i evidentirati troškove zdravstvene zaštite nastale
kao posljedica navedenih uzroka.
Ugovorni subjekt Zavoda koji je prvi pružio zdravstvenu zaštitu, koja je
posljedica uzroka iz stavka 1. ovog članka, obvezuje se obavijest iz stavka 1.
ovog članka dostaviti u roku od 5 dana od dana pružene zdravstvene zaštite na
tiskanici »Prijava ozljede/bolesti« (u daljnjem tekstu: Prijava), koja je
sastavni dio ovih Općih uvjeta.
Iznimno od stavka 2. ovog članka kada je osigurana osoba nakon pružene hitne
medicinske pomoći prevezena u ugovornu bolničku zdravstvenu ustanovu Prijavu iz
stavka 2. ovog članka dostavlja Zavodu ta bolnička zdravstvena ustanova, a ne
ugovorni subjekt Zavoda koji je pružio hitnu medicinsku pomoć.
Ugovorni subjekt Zavoda obvezuje se za svaki oblik korištenja zdravstvene
zaštite, koji je posljedica uzroka iz stavka 1. ovog članka, upisati skraćenu
oznaku uzroka i evidencijski broj Prijave u za to predviđenu rubriku, odnosno u
gornji desni ugao tiskanice recep­ta, uputnice, naloga za sanitetski prijevoz,
potvrde za ortopedska i druga pomagala, prijedloga za zdravstvenu njegu, odnosno
fizikalnu terapiju u kući osigurane osobe, putnog naloga, prijedloga za
provođenje bolničke medicinske rehabilitacije, izvješća o bolovanju, kao i u
osobnom računu ispostavljenom za zdravstvenu zaštitu po tom uzroku.
Evidencijski broj prijave sastoji se od šest brojeva koji označavaju dan, mjesec
i godinu nastanka uzroka iz stavka 1. ovog članka.
Za svaku pravilno ispunjenu i dostavljenu Prijavu Zavod se obvezuje ugovornom
subjektu iz stavka 2. ovog članka platiti novčanu naknadu u visini od 3 boda,
obračunatu prema pripadajućoj vrijednosti boda utvrđenoj Odlukom o ugovaranju.

*5. Izvještavanje Zavoda o zdravstvenoj zaštiti koja je posljedica ozljede na
radu i profesionalne bolesti*
Članak 6.

Ugovorni subjekt Zavoda obvezuje se na način utvrđen člankom 5. ovih Općih
uvjeta izvještavati o pruženoj zdravstvenoj zaštiti koja je posljedica ozljede
na radu (OR) i profesionalnih bolesti (PB), a radi provedbe članka 149. Zakona i
članka 76. Zakon o zdravstvenom osiguranju zaštite zdravlja na radu.
Zavod se obvezuje da će za pravilno ispunjenu i dostavljenu prijavu o pruženoj
zdravstvenoj zaštiti iz stavka 1. ovog članka platiti ugovornom subjektu novčanu
naknadu iz članka 5. stavka 6. ovih Općih uvjeta.

*6. Ispostavljanje posebnih osobnih računa*
Članak 7.

Ugovorni subjekt Zavoda obvezuje se za pruženu zdravstvenu zaštitu u slučajevima
iz članka 5. i 6. ovih Općih uvjeta ispostavljati pojedinačne račune u skladu s
odredbama članka 47. Odluke o ugovaranju, te ih dostavljati Zavodu:
– radi provedbe postupka naknade štete u skladu s člankom 127. Zakona
– radi evidentiranja troškova za slučajeve iz članka 6. ovih Općih uvjeta.
Ugovorni subjekt Zavoda obvezuje se na pojedinačne račune iz stavka 1. ovog
članka upisati skraćenu oznaku uzroka iz članka 5. stavka 1. i članka 6. ovih
Općih uvjeta i njezin evidencijski broj.
Za svaki pravilno označen posebni račun u skladu s člankom 5. stavkom 4. ovih
Općih uvjeta kao i za posebno označen račun za zdravstvenu zaštitu iz članka 6.
ovih Općih uvjeta Zavod se obvezuje platiti novčanu naknadu u visini od 3 boda
obračunatu prema pripadajućoj vrijednosti boda utvrđenoj Odlukom o ugovaranju.

*7. Zdravstvena zaštita osnovom međudržavnih ugovora o socijalnom osiguranju*
Članak 8.

Ugovorni subjekt Zavoda obvezuje se za izvršenu zdravstvenu zaštitu na svim
razinama zdravstvene djelatnosti sačiniti pojedinačne račune u skladu s odredbom
članka 53. Odluke o ugovaranju, te ih dostaviti Zavodu radi izvršavanja obveza
Zavoda u skladu sa sklopljenim međudržavnim ugovorima o socijalnom osiguranju.
Za osigurane osobe iz članka 9. stavka 2. Odluke o ugovaranju kao i za strance
iz članka 9. stavka 1. Odluke o ugovaranju osigurane u Zavodu prema Zakonu o
zdravstvenoj zaštiti stranaca u Republici Hrvatskoj, pružena zdravstvena zaštita
plaća se prema odredbama članka 42. Odluke o ugovaranju, tj. primjenom iznosa po
osiguranoj osobi, a ugovorni subjekt Zavoda se obvezuje da će za osigurane osobe
koje koriste zdravstvenu zaštitu osnovnom međudržavnih ugovora dostaviti Zavodu
račune na način utvrđen stavkom 1. ovog članka.
Kada je zdravstvena zaštita pružena osobama koje privremeno borave u Republici
Hrvatskoj iz članka 9. stavka 1. Odluke o ugovaranju u svezi sa zbrinjavanjem
hitnog medicinskog stanja (hitna medicinska pomoć), Zavod se obvezuje izvršenu
uslugu platiti ugovornom subjektu Zavoda osnovom pojedinačnih računa
ispostavljenih na način propisan stavkom 1. ovog članka u roku od 90 dana od
dana njihova zaprimanja, a nakon provedene formalne računske i medicinske
provjere.
Ugovorne strane suglasne su da Zavod ima pravo, ako provjerom računa utvrdi
određene nedostatke, neispravnosti i neusuglašenosti s odredbama ugovora i općih
akata Zavoda, vratiti račune na ispravak, u kojem slučaju novi rok naplate
ispravljenih računa počinje teći od njihova ponovnog zaprimanja u Zavodu.

*8. Sudjelovanje u troškovima zdravstvene zaštite*
Članak 9.

Ugovorni subjekt Zavoda obvezuje se osiguranoj osobi, koja nije oslobođena
sudjelovanja u dijelu troškova zdravstvene zaštite iz obveznog zdravstvenog
osiguranja (u daljnjem tekstu: doplata) i koja nije osigurana u dopunskom
zdravstvenom osiguranju u skladu s Zakonom o dobrovoljnom zdravstvenom
osiguranju, nakon pružene zdravstvene usluge naplatiti propisanu doplatu u
skladu s odredbama članka 15. stavka 2. točke 2. do 5. Zakona.
Ugovorni subjekt Zavoda obvezuje se za osiguranu osobu koja je osigurana u
dopunskom zdravstvenom osiguranju koje provodi Zavod propisanu visinu doplate iz
stavka 1. ovog članka, kao i cijenu usluge obrade računa dopunskog zdravstvenog
osiguranja s upisom podataka na magnetski medij, obračunatu u skladu s odredbama
Odluke o utvrđivanju Popisa dijagnostičkih i terapijskih postupaka u
zdravstvenim djelatnostima – vremenski i kadrovski normativi (u daljnjem tekstu:
Popisa postupaka), te vrijednosti boda za bolničku i specijalističko-konzilijarnu
zdravstvenu zaštitu utvrđenoj u skladu s odredbama Odluke o ugovaranju naplatiti
od dopunskog zdravstvenog osiguranja koje provodi Zavod.
Ugovorni subjekt Zavoda obvezuje se za osiguranu osobu koja je osigurana u
dopunskom zdravstvenom osiguranju kod osiguravatelja u skladu sa Zakonom o
dobrovoljnom zdravstvenom osiguranju propisanu visinu doplate iz stavka 1. ovog
članka, kao i doplatu za lijekove utvrđene Odlukom o utvrđivanju Dopunske liste
lijekova Hrvatskog zavoda za zdravstveno osiguranje (u daljnjem tekstu: Dopunska
lista lijekova) iz članka 16. stavka 5. Zakona naplatiti neposredno od osigurane
osobe, odnosno osiguravatelja s kojim je osigurana osoba sklopila ugovor o
dopunskom zdravstvenom osiguranju, a u skladu s odredbama ugovora o dopunskom
zdravstvenom osiguranju.
Ugovorni subjekt Zavoda obvezuju se osiguranoj osobi prilikom naplate doplate
izdati potvrdu koja obvezno sadrži, najmanje, sljedeće podatke:
– naziv ugovornog subjekta Zavoda
– ime i prezime osigurane osobe
– broj osigurane osobe
– naziv i šifru postupka
– datum pružene zdravstvene zaštite
– naplaćeni iznos doplate
– pečat te potpis odgovorne osobe.

*9. Administrativna pristojba*
Članak 10.

Ugovorni subjekt Zavoda obvezuje se osiguranoj osobi prilikom korištenja
zdravstvene zaštite naplatiti administrativnu pristojbu kako je to utvrđeno
odredbama članka 28. Zakona i Odluke o iznosu administrativne pristojbe koja se
plaća prilikom korištenja zdravstvene zaštite.
Administrativna pristojba prihod je Zavoda u skladu s odredbama Zakona.
Ugovorni subjekt Zavoda obvezuje se da će sredstva naplaćena osnovom
administrativne pristojbe jednom mjesečno, a najkasnije do 5. u mjesecu za
prethodni mjesec uplatiti na račun proračuna Republike Hrvatske broj:
1001005-1863000160, pozivom na broj odobrenja u pretpolje (model): »64«, a u
polje: 5657-26362– matični broj zdravstvene ustanove, odnosno ordinacije
privatnika.
Ugovorni subjekt Zavoda obvezuje se uz redovna mjesečna izvješća dostaviti i
mjesečno izvješće o naplaćenim administrativnim pristojbama, mjesečnu
rekapitulaciju uplatnica i fotokopiju potvrde o uplati naplaćenih
administrativnih pristojbi na račun proračuna Republike Hrvatske.

*10. Provođenje ugovorene zdravstvene zaštite*
Članak 11.

Ugovorni subjekt Zavoda je suglasan da Zavod ima pravo u slučajevima kada je od
strane ugovornog subjekta Zavoda, odnosno od njegovog zdravstvenog radnika
osigurana osoba upućena da osobno o svom trošku nabavi lijek utvrđen Odlukom o
utvrđivanju Osnovne liste lijekova Hrvatskog zavoda za zdravstveno osiguranje (u
daljnjem tekstu: Osnovna lista lijekova), odnosno po izboru osigurane osobe
lijek s Dopunske liste lijekova za koji osigurana osoba ispunjava uvjete
propisane općim aktima Zavoda, potrošni ili ugradbeni materijal, odnosno obavi
dijagnostičku pretragu ili pregled koji su bili obvezni osigurati, odnosno
provesti u okviru ugovorene zdravstvene zaštite, kao i u slučaju kada osiguranoj
osobi nisu pružili zdravstvenu zaštitu iz članka 35.a., 35.b. i 36. Odluke o
ugovaranju u propisanom roku od dana njezinog prvog javljanja, ugovornom
subjektu Zavoda, umanjiti sljedeći ugovoreni mjesečni iznos sredstava za
ugovorenu zdravstvenu zaštitu, odnosno umanjiti iznos u prvom dospjelom računu
za izvršenu zdravstvenu zaštitu za iznos koji je vraćen osiguranoj osobi na
osnovi rješenja Zavoda.
Zavod je obvezan prije donošenja rješenja o povratu troškova zdravstvene zaštite
osiguranoj osobi zatražiti pisano očitovanje ugovornog subjekta Zavoda na
okolnosti iz stavka 1. ovog članka.
Ugovorni subjekt Zavoda obvezuje se očitovanje iz stavka 2. ovog članka
dostaviti Zavodu najkasnije u roku od 8 dana od dana zaprimanja zahtjeva Zavoda.
Zavod se obvezuje prije umanjenja iznosa sredstava koji je vraćen osiguranoj
osobi ugovornom subjektu Zavoda dostaviti o tome pisanu obavijest.

*11. Redovne izmjene ugovora tijekom ugovornog razdoblja*
Članak 12.

Ugovorne strane su suglasne da će se sva pitanja iz ugovornog odnosa koja bi
imala za posljedicu izmjenu ili dopunu ugovora uređivati dodacima ugovoru.
Ugovorne strane su suglasne da se, iznimno, u slučaju promjene cijena
zdravstvene zaštite utvrđene Odlukom o ugovaranju tijekom ugovornog razdoblja
novčani iznosi cijena zdravstvene zaštite iz ugovora ne mijenjaju dodacima
ugovoru već da se novoutvrđeni iznosi cijena neposredno primjenjuju od dana
primjene izmijenjenih odredaba Odluke o ugovaranju.

*12. Rješavanje prijepornih pitanja*
Članak 13.

Ugovorne strane suglasne su da će se sva prijeporna pitanja proizišla iz
ugovornog odnosa rješavati dogovorno.
Ugovorne strane suglasne su da se u slučaju nemogućnosti dogovora prijeporna
pitanja rješavaju putem arbitraže, osim u slučajevima ugovorom propisanog
trenutačnog raskida ugovora.
Ugovorne strane suglasne su da arbitražu iz stavka 2. ovog članka sačinjavaju
dva predstavnika Zavoda, jedan predstavnik nadležne komore i jedan predstavnik
ugovornog subjekta Zavoda.
Ugovorne strane suglasne su da predsjednika arbitraže imenuje ministar nadležan
za zdravstvo.
Ugovorne strane suglasne su da pokretanje postupka pri arbitraži ne prekida rok
utvrđen za raskid ugovora, osim ako se ugovorne strane nakon donijete odluke
arbitraže ne dogovore drukčije.
Ugovorne strane suglasne su da odluka arbitraže obvezuje ugovorne strane.
Ugovorna strana nezadovoljna odlukom arbitraže može u roku od 30 dana od dana
donošenja odluke pokrenuti sudski spor pri nadležnom sudu.

Članak 14.

Odredbe članka 2. do 13. ovih Općih uvjeta u svezi s pravima i obvezama
ugovornih subjekata Zavoda obvezuju ugovorne subjekte Zavoda na svim razinama
zdravstvene djelatnosti.

III. PRIMARNA RAZINA ZDRAVSTVENE DJELATNOSTI

1. OPĆI UVJETI UGOVORA ZA SVE DJELATNOSTI PRIMARNE ZDRAVSTVENE ZAŠTITE

*1.1. Osiguranje zamjene*
Članak 15.

Ugovorna zdravstvena ustanova (u daljnjem tekstu: ustanova) obvezuje se da će u
slučaju spriječenosti svojih radnika, doktora medicine i stomatologije, te
magistara farmacije u obavljanju ugovorenih zdravstvenih djelatnosti osigurati
zamjenu, te unaprijed, odnosno odmah po saznaju o tome izvijestiti područni ured
Zavoda nadležan prema sjedištu ustanove putem tiskanice koja je sastavni dio
ovih Općih uvjeta.
Ugovorni zdravstveni radnik privatne prakse (u daljnjem tekstu: privatnik)
obvezuje se da će u slučaju svoje spriječenosti u provođenju ugovorene
zdravstvene zaštite osigurati zamjenu u skladu s odredbom članka 148. Zakona o
zdravstvenoj zaštiti, te unaprijed, odnosno odmah po saznaju o tome izvijestiti
nadležni područni ured Zavoda putem tiskanice iz stavka 1. ovog članka.

*1.2. Dežurstvo i pripravnost*
Članak 16.

Privatnik se obvezuje da će na području doma zdravlja, odnosno organizacijske
jedinice županijskog doma zdravlja u kojem se hitna medicinska pomoć provodi
dežurstvom ili pripravnošću, odnosno dežurstvom u stomatološkoj zdravstvenoj
zaštiti podjednako s doktorima opće/obiteljske medicine, odnosno doktorima
stomatologije sudjelovati u dežurstvu ili pripravnosti, a za posebna dežurstva
ustrojena odlukom županije, odnosno Grada Zagreba i s doktorima specijalistima
pedijatrima radnicima doma zdravlja, odnosno s ugovornim privatnicima iste
djelatnosti s područja tog doma zdravlja, odnosno organizacijske jedinice
županijskog doma zdravlja i to prema ustrojstvu i rasporedu koji određuje
ravnatelj doma zdravlja.
Dom zdravlja se obvezuje, na osnovi međusobno sklopljenog ugovora, isplatiti
novčanu naknadu privatniku koji sudjeluje u dežurstvu i pripravnosti.
Sredstva za novčanu naknadu iz stavka 2. ovog članka osiguravaju se u okviru
sredstava ugovorenih za tu djelatnost sa Zavodom.

*1.3. Osiguranje potrebnih lijekova*
Članak 17.

Ustanova za svoje radnike doktore medicine i stomatologije, odnosno privatnik,
obvezuje se za provođenje ugovorene zdravstvene zaštite iz obveznog zdravstvenog
osiguranja osigurati osiguranim osobama lijekove koji su utvrđeni Osnovnom
listom lijekova, a koji se mogu primjenjivati na razini primarne zdravstvene
zaštite i označeni su oznakom (++), a ne mogu se propisivati na recept.
Za lijekove iz stavka 1. ovog članka Zavod se obvezuje platiti ustanovi, odnosno
privatniku cijenu lijeka utvrđenu Osnovnom listom lijekova, a na osnovi
ispostavljenog računa i uz suglasnost ovlaštenog radnika područnog ureda Zavoda
o medicinskoj opravdanosti primjene lijeka.
Ustanova, odnosno privatnik obvezuje se dio mjesečnih novčanih sredstava
dobivenih na osnovi sklopljenog ugovora koristiti za nabavu potrebnog potrošnog
materijala i lijekova utvrđenih Osnovnom listom lijekova koji se mogu koristiti
i na razini primarne zdravstvene zaštite, za potrebe ordinacije doktora medicine
i stomatologije, a koji su označeni na Osnovnoj listi lijekova oznakom (+).
Ustanova, odnosno privatnik obvezuju se u svakom trenutku na zahtjev ovlaštenog
radnika Zavoda omogućiti uvid u dokumentaciju o izvršenoj nabavi tog potrošnog
materijala, odnosno lijekova.

*1.4. Propisivanje lijekova*
Članak 18.

Ustanova za svoje radnike, doktore medicine i stomatologije, odnosno privatnik
obvezuju da će se prilikom propisivanja lijekova pridržavati odredaba članka 23.
Odluke o ugovaranju.
Ustanova za svoje radnike, doktore medicine i stomatologije, odnosno privatnik
obvezuju se da će se prilikom propisivanja lijekova na recept pridržavati
smjernica iz Osnovne liste lijekova, odnosno Dopunske liste lijekova i
potvrđenih kliničkih smjernica.
Ustanova za svoje radnike, doktore medicine i stomatologije, odnosno privatnik
obvezuju se da neće osiguranoj osobi koja se nalazi na bolničkom liječenju
propisivati lijekove na recept.
Ustanova za svoje radnike, doktore medicine i stomatologije, odnosno privatnik
obvezuju se da neće osiguranoj osobi koja je uključena u klinička ispitivanja
lijekova, na teret obveznog zdravstvenog osiguranja propisivati lijekove i
dijagnostičke postupke koji su vezani uz ta klinička ispitivanja.

Članak 19.

Ustanova za svoje radnike, doktore medicine i stomatologije, odnosno privatnik
obvezuju se da će osiguranoj osobi, u pravilu, propisati na recept lijek utvrđen
Osnovnom listom lijekova za koje osigurana osoba ispunjava propisane medicinske
indikacije.
Ustanova za svoje radnike, doktore medicine i stomatologije, odnosno privatnik
obvezuju se da neće osiguranoj osobi propisati na recept lijek utvrđen Dopunskom
listom lijekova bez njezinog pristanka, odnosno da neće osiguranoj osobi
uskratiti propisivanje lijeka utvrđenog Dopunskom listom lijekova ako se je
osigurana osoba opredijelila za lijek s Dopunske liste lijekova te ako ispunjava
propisane medicinske indikacije.
Ustanova za svoje radnike, doktore medicine i stomatologije, odnosno privatnik
obvezuju se da će u slučaju propisivanja lijeka s Dopunske liste lijekova prema
opredjeljenju osigurane osobe upoznati osiguranu osobu o njezinoj obvezi
plaćanja doplate u visini razlike cijene u odnosu na cijenu ekvivalentnog lijeka
utvrđenog Osnovnom listom lijekova.

*1.5. Recepti i uputnice*
Članak 20.

Zavod se obvezuje za svaki ugovoreni tim doktora medicine i stomatologije,
osnovom ugovorene vrste djelatnosti i ugovorenog broja osiguranih osoba,
izdavati za tromjesečna razdoblja, počevši od dana potpisivanja ugovora,
potreban broj brojčano označenih tiskanica recepata i uputnica, utvrđenih u
članku 19. Pravilnika o standardima.
Ustanova za svoje radnike, doktore medicine i stomatologije, odnosno privatnik
obvezuju se pratiti broj izdanih uputnica za specijalističko-konzilijarnu i
bolničku zdravstvenu zaštitu po osiguranim osobama na posebnim tiskanicama
dnevnih i mjesečnih izvješća.
Ustanova za svoje radnike, doktore medicine i stomatologije, odnosno privatnik
obvezuju se da će na tiskanicama recepata i uputnica upisivati sve tražene
podatke i to točno, punim nazivom, čitljivo, tintom ili kemijskom olovkom plave
ili crne boje, odnosno računalnim ispisom.
Ustanova za svoje radnike, doktore medicine i stomatologije, odnosno privatnik
obvezuju se da će tiskanicu uputnice osiguranoj osobi izdati za najbližu
ugovornu zdravstvenu ustanovu, odnosno ugovornog zdravstvenog radnika privatne
prakse prema mjestu prebivališta, odnosno boravka osigurane osobe koji ima
ugovorenu traženu zdravstvenu zaštitu sa Zavodom i koji s obzirom na cjelokupno
zdravstveno stanje osigurane osobe istu može pružiti, te da će na tiskanici
uputnice upisati točan naziv i adresu ugovorne zdravstvene ustanove, odnosno
ugovorne ordinacije privatne prakse kamo upućuje osiguranu osobu i datum
izdavanja uputnice.
Zavod se obvezuje da će doktorima medicine i stomatologije na osnovi pisanog
zahtjeva ustanove za svoje radnike, odnosno privatnika, te uz suglasnost
ovlaštenog radnika područnog ureda Zavoda, u medicinski opravdanim slučajevima,
odobriti izdavanje dodatne količine tiskanica uputnica, odnosno recepata.
Ustanova za svoje radnike, doktore medicine i stomatologije, odnosno privatnik
obvezuju se da će pogrešno ispunjene tiskanice recepata i uputnica vratiti
područnom uredu Zavoda uz mjesečno izvješće.

*1.6. Uputnica za laboratorijsku dijagnostiku na razini primarne zdravstvene
zaštite*
Članak 21.

Ustanova za svoje radnike, doktore medicine, odnosno privatnik obvezuju se da će
osigurane osobe upućivati na pretrage primarne laboratorijske dijagnostike putem
tiskanice »Uputnica za laboratorij primarne zdravstvene zaštite« koja je
sastavni dio ovih Općih uvjeta.

*1.7. Nalozi za sanitetski prijevoz*
Članak 22.

Zavod se obvezuje tijekom ugovornog razdoblja izdavati ustanovi za njezine
radnike, doktore medicine, odnosno privatniku potreban broj brojčano označenih
tiskanica naloga za sanitetski prijevoz.
Ustanova za svoje radnike, doktore medicine, odnosno privatnik obvezuju se da će
pogrešno ispunjene tiskanice naloga za sanitetski prijevoz vratiti područnom
uredu Zavoda uz mjesečno izvješće.

*1.8. Preventivni pregledi*
Članak 23.

Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će obavljati preventivne preglede osoba
starijih od 50 godina u skladu s člankom 43. Odluke o ugovaranju.
Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će prilikom utvrđivanja redoslijeda
pozivanja osiguranih osoba iz stavka 1. ovog članka prednost dati osobama
starijima od 60 godina, ako ne postoje epidemiološki ili drugi razlozi za
drugačije postupanje.
Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će u provođenju preventivnih pregleda
provoditi postupke utvrđene u tiskanici »Izvješće o provedenom preventivnom
pregledu osigurane osobe starije od 50 godina«, koja je sastavni dio ovih Općih
uvjeta.
Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će osigurane osobe na preventivni
pregled u laboratorijskoj dijagnostici, koji obuhvaća dijagnostičke pretrage:
kolesterol, hemoglobin, glukozu (GUK) i kompletnu pretragu urina, upućivati na
tiskanica uputnice iz članka 21. ovih Općih uvjeta.
Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će nakon obavljenog preventivnog
pregleda tiskanicu iz stavka 3. ovog članka ispuniti u dva primjerka, te
osiguranoj osobi uručiti pisane upute o ponašanju na osnovi utvrđenog
zdravstvenog nalaza.
Ustanova za svoje radnike doktore opće/obiteljske medicine, odnosno privatnik
opće/obiteljske medicine obvezuju se da će jedan primjerak tiskanice iz stavka
5. ovog članka dostaviti nadležnom županijskom zavodu za javno zdravstvo, a
Zavodu obavijest o obavljenim preventivnim pregledima na tiskanici »Potvrda o
izvršenom preventivnom pregledu«, koja je sastavni dio ovih Općih uvjeta.

*1.9. Organiziranje prikupljanja laboratorijskih uzoraka*
Članak 24.

Ustanova za svoje radnike doktore medicine, odnosno privatnik i Zavod suglasni
su da doktor medicine, odnosno privatnik može dogovorno s
medicinsko-biokemijskim laboratorijem, koji provodi laboratorijske usluge na
razini primarne zdravstvene zaštite na području ustanove, odnosno ordinacije
privatnika, u ordinaciji doktora medicine organizirati vađenje krvi, odnosno
prikupljanje laboratorijskih uzoraka.
Medicinsko biokemijski laboratorij iz stavka 1. ovog članka obvezuje se za
vađenje krvi, odnosno prikupljanje laboratorijskih uzoraka osigurati
odgovarajući broj vacutainera, odnosno drugoga odgovarajućeg potrošnog
materijala, kao i dnevni prijevoz prikupljenih uzoraka iz ordinacije doktora
medicine u laboratorij.

*1.10. Zdravstvena zaštita na osnovi međunarodnih ugovora o socijalnom osiguranju*
Članak 25.

Ustanova, odnosno privatnik obvezuju se za izvršenu zdravstvenu zaštitu u skladu
s odredbama članka 9. Odluke o ugovaranju sačiniti pojedinačne račune u skladu s
odredbama članka 53. Odluke o ugovaranju, te ih dostaviti Zavodu do 5. u mjesecu
za prethodni mjesec na daljnju obradu radi izvršavanja obveza Zavoda u skladu sa
sklopljenim međunarodnim ugovorima o socijalnom osiguranju.
Za osigurane osobe iz članka 9. stavka 2. Odluke o ugovaranju kao i za strance
iz članka 9. stavka 1. Odluke o ugovaranju osigurane u Zavodu prema Zakonu o
zdravstvenoj zaštiti stranaca u Republici Hrvatskoj pružena zdravstvena zaštita
plaća se prema odredbama članka 42. Odluke o ugovaranju, tj. primjenom iznosa po
osiguranoj osobi, a ustanova, odnosno privatnik obvezni su radi evidencije
troškova dostavljati Zavodu račune na način utvrđen stavkom 1. ovog članka.
Za osigurane osobe iz članka 9. stavka 1. Odluke o ugovaranju koje privremeno
borave u Republici Hrvatskoj računi se ispostavljaju na način kako je to
utvrđeno u članku 8. stavku 3. ovih Općih uvjeta.

*1.11. Izviješća*
Članak 26.

Ustanova, odnosno privatnik obvezuju se za ugovorene djelatnosti na razini
primarne zdravstvene zaštite uredno voditi svu potrebnu dokumentaciju.
Radi praćenja rada, ustanova za svoje zdravstvene radnike, odnosno privatnik
obvezuju se da će voditi dnevna izvješća prema šiframa iz Popisa postupaka, te
na osnovi njih sastavljati mjesečna izvješća i dostavljati ih područnom uredu
Zavoda najkasnije do 5. u mjesecu za prethodni mjesec.
Dnevna i mjesečna izvješća ispunjavaju se na posebnim tiskanicama.
Ustanova, odnosno privatnik obvezuju se u mjesečno izvješće unijeti i podatke o
utrošku novčanih sredstava za lijekove iz članka 17. stavka 2. i 3. ovih Općih
uvjeta.
Ustanova, odnosno privatnik obvezuju se u mjesečnom izvješću iz stavka 2. ovog
članka dostaviti i mjesečno izvješće (rekapitulaciju) o podnesenim prijavama iz
članka 5. i. 6. ovih Općih uvjeta u koje obvezno upisuju ime i prezime osigurane
osobe, oznaku uzroka i evidencijski broj Prijave.
Ako ustanova, odnosno privatnik nisu imali evidentiranu niti jednu Prijavu iz
članka 5. i 6. ovih Općih uvjeta obvezni su u redovnom mjesečnom izvješću to
naznačiti.

Članak 27.

Ustanova, odnosno privatnik obvezuju se da će nakon priključenja na centralni
zdravstveni informatički sustav Hrvatske (CEZIH) iz članka 59. Odluke o
ugovaranju, izviješća dostavljati u elektronskom obliku.

Članak 28.

Zavod se obvezuje mjesečno izvješćivati ustanovu, odnosno privatnika o promjeni
u broju osiguranih osoba, o promjeni u broju osiguranih osoba po dobnim
skupinama radi utvrđivanja mogućeg iznosa utroška sredstava za lijekove koji se
propisuju na recept, o promjeni u broju osiguranih osoba po dobnim skupinama
radi utvrđivanja mogućeg iznosa utroška sredstava za specijalističko-konzilijarnu
zdravstvenu zaštitu, o promjeni u broju osiguranika u djelatnosti
opće/obiteljske medicine koji mogu ostvarivati pravo na naknadu plaće za vrijeme
bolovanja, te o novčanom iznosu utrošenih sredstava za lijekove propisane na
recept, po doktoru.

2. OPĆI UVJETI UGOVORA ZA POJEDINE DJELATNOSTI PRIMARNE RAZINE ZDRAVSTVENE
ZAŠTITE

*2.1. Opća/obiteljska medicina, zdravstvena zaštita predškolske djece,
zdravstvena zaštita žena*
2.1.1. Praćenje stope bolovanja

Članak 29.

Ustanova za svoje radnike doktore medicine, odnosno privatnici obvezuju se pri
određivanju dužine trajanja bolovanja postupati prema pravilima liječničke
struke i pridržavati se odredaba Pravilnika o rokovima najduljeg trajanja
bolovanja ovisno o vrsti bolesti (u daljnjem tekstu: Pravilnik o bolovanju)
vodeći pri tome računa o obliku i tijeku bolesti, odnosno zahvaćenosti organa,
organskog sustava, općem stanju i tjelesnoj kondiciji osiguranika, te o radnim
uvjetima i zahtjevima osiguranikova radnog mjesta.
Ustanova, odnosno privatnik obvezuju se u djelatnosti opće/obiteljske medicine
pratiti ukupnu stopu bolovanja i stopu bolovanja za koju se naknada plaće za
bolovanje isplaćuje na teret sredstava Zavoda na tiskanici »Izvješće o stopi
bolovanja«, koja je sastavni dio ovih Općih uvjeta.
Radi praćenja stope bolovanja i promptnog poduzimanja odgovarajućih mjera u
slučaju izrazitijeg porasta stope bolovanja, koja bi se mogla odraziti na
planirane izdatke Zavoda prema toj osnovi, a u skladu s ugovornim obvezama
ustanova, odnosno privatnik u djelatnosti opće/obiteljske medicine obvezuju se
voditi računa da prosječna ukupna stopa bolovanja, iskazana po tromjesečnim
razdobljima tijekom godine za svaki tim, neće biti viša od 3,5%. Za nastala
prekoračenja ustanova za svoje radnike izabrane doktore opće/obiteljske
medicine, odnosno privatnik obvezuju se priložiti obrazloženje.

2.1.2. Zbrinjavane osigurane osobe – teškog bolesnika

Članak 30.

Ustanova za svoje radnike doktore medicine, odnosno privatnik obvezuju se da će
nakon primitka obavijesti ugovorne bolničke zdravstvene ustanove o datumu
otpuštanja osigurane osobe s bolničkog liječenja, kada se radi o teškom
bolesniku za kojeg je potrebno utvrditi uvjete i način daljnjeg pružanja
zdravstvene zaštite kod kuće, odmah, a najkasnije u roku od 24 sata od dana
otpusta iz bolnice uputiti patronažnu sestru osiguranoj osobi.
Ustanova se obvezuje da će patronažna sestra, radnik ustanove, sastaviti pisano
izvješće o stanju osigurane osobe kojim ujedno, ako postoji potreba, utvrđuje
plan zdravstvene njege koji odmah dostavlja izabranom doktoru koji nakon
obavljene kućne posjete daje prijedlog za provođenje zdravstvene njege u kući.
Izvješće o stanju osigurane osobe, te plan početka odnosno produženja
zdravstvene njege patronažna sestra upisuje u tiskanicama »Izvješće/plan
patronažne sestre« koje su sastavni dio ovih Općih uvjeta.
Ustanova za svoje radnike doktore medicine, odnosno privatnik obvezuju se da će
nakon što na osnovi izvršenog pregleda i utvrđenog medicinskog stanja osigurane
osobe utvrde potrebu za provođenjem zdravstvene njege u kući, uputiti prijedlog
za provođenje zdravstvene njege u kući na odobrenje nadležnom liječničkom
povjerenstvu Zavoda u kojem obvezno, u skladu s općim aktom Zavoda o uvjetima i
načinu ostvarivanja prava na zdravstvenu njegu u kući, predlaže postupke
zdravstvene njege u kući u skladu s Popisom postupaka, te određuje vremensko
razdoblje provođenja zdravstvene njege.
Ustanova za svoje radnike doktore medicine, odnosno privatnik obvezuju se da će
prijedlog za provođenje zdravstvene njege u kući uputiti na nadležno liječničko
povjerenstvo putem člana obitelji osigurane osobe, odnosno putem osobe koja
skrbi o osiguranoj osobi.
Ustanova za svoje radnike doktore medicine, odnosno privatnik obvezuju se da će
svaku propisanu, te odobrenu zdravstvenu njegu od strane nadležnog liječničkog
povjerenstva Zavoda prijaviti nadležnoj patronažnoj službi, a za provođenje
zdravstvene njege odrediti ustanovu, odnosno privatnika ugovorene za područje
tog grada, odnosno općine.

2.1.3. Sudjelovanje u radu rodilišta doma zdravlja

Članak 31.

Ustanova za svoje radnike doktore medicine, odnosno privatnik s ugovorenom
djelatnošću zdravstvene zaštite žena i zdravstvene zaštite predškolske djece na
području doma zdravlja, odnosno organizacijske jedinice županijskog doma
zdravlja koji ima organizirano rodilište u stacionaru doma zdravlja obvezuju se
sudjelovati u radu rodilišta prema rasporedu koji određuje ravnatelj doma
zdravlja.
Dom zdravlja se obvezuje, na osnovi međusobno sklopljenog ugovora, isplatiti
novčanu naknadu privatniku iz stavka 1. ovog članka, a iz sredstava ugovorenih
za tu djelatnost sa Zavodom.

2.1.4. Ispostavljanje posebnih pojedinačnih računa

Članak 32.

Ustanova za svoje doktore medicine, odnosno privatnik obvezuju se pojedinačne
račune iz članka 5., 6. i 8. ovih Općih uvjeta dostavljati Zavodu do 5. u
mjesecu za prethodni mjesec:
– radi provedbe postupka naknada štete u skladu s člankom 127. Zakona za
slučajeve iz članka 5. stavka 1. podstavka 1. i 2. ovih Općih uvjeta
– radi evidentiranja troškova za slučajeve iz članka 6. ovih Općih uvjeta
– radi izvršavanja obveza Zavoda prema međunarodnim ugovorima o socijalnom
osiguranju za slučajeve iz članka 8. ovih Općih uvjeta.

*2.2. Patronažna zdravstvena zaštita*
2.2.1. Obveze ustanove-patronažne sestre

Članak 33.

Ustanova se obvezuje patronažnu zdravstvenu zaštitu provoditi u skladu s
programom mjera patronažne zdravstvene zaštite utvrđenom Planom i programa
mjera, a u skladu s općim aktom Zavoda o uvjetima i načinu ostvarivanja prava na
zdravstvenu njegu u kući.
Ustanova se obvezuje utvrditi raspored nadležnosti svake pojedine patronažne
sestre na način da definira zemljopisno područje (grad, gradska četvrt, ulica,
općina, naselje) na kojem će obavljati svoju djelatnost.
Ustanova se obvezuje da će patronažna sestra utvrditi stanje zdravstvenog i
socijalnog statusa svih obitelji na području svoje nadležnosti radi utvrđivanja
prioriteta patronažne zdravstvene zaštite.
Na osnovi utvrđenog stanja iz stavka 3. ovog članka patronažna sestra izrađuje
plan rada u skladu s utvrđenim potrebama (trudnice, novorođenčad, kronični i
drugi teški bolesnici, i sl.), obavlja rad u malim grupama jednom tjedno u
prostorijama doma zdravlja, prostorijama lokalne samouprave ili dječjih vrtića s
temama iz područja primarne, sekundarne i tercijarne prevencije, surađuje s
izabranim doktorima primarne zdravstvene zaštite, te organizira i koordinira rad
s velikim grupama osiguranih osoba.
Ustanova se obvezuje da će patronažna sestra o svom radu, u skladu s utvrđenim
planovima izvještavati izabranog doktora primarne zdravstvene zaštite na
tiskanici iz članka 30. ovih Općih uvjeta.
Ustanova se obvezuje voditi računa da patronažna sestra kontrolira provedbu
zdravstvene njege, te da, ovisno o utvrđenom socijalnom statusu osigurane osobe,
po potrebi izvijesti i socijalnu službu kako bi poduzela mjere iz svoje
nadležnosti.
Ustanova se obvezuje da će patronažna sestra »Mjesečno izvješće o provedenoj
zdravstvenoj njezi u kući« iz članka 38. ovih Općih uvjeta koje joj dostavlja
ugovorna zdravstvena ustanova, odnosno privatnik koji je proveo zdravstvenu
njegu, proslijediti izabranom doktoru.

2.2.2. Izviješća

Članak 34.

Ustanova se obvezuje uredno voditi svu potrebnu dokumentaciju, te sastavljati i
dostavljati izvješća Zavodu u skladu s člankom 26. stavkom 2. i. 3. ovih Općih
uvjeta.

*2.3. Stomatološka zdravstvena zaštita (polivalentna)*
2.3.1. Obveze ustanove, odnosno privatnika

Članak 35.

Ustanova za svoje radnike, doktore stomatologije, odnosno privatnik obvezuju se:
– pri provođenju stomatološke zdravstvene zaštite svaku osiguranu osobu do
navršenih 25 godina života, koja se tijekom kalendarske godine nije javila niti
jednom na pregled, pozvati na preventivni pregled i sanirati uočenu patologiju
– za svaku osiguranu osobu obvezno voditi zdravstveni karton koji mora
sadržavati status zubi osigurane osobe
– prilikom svakog posjeta osigurane osobe ordinaciji u zdravstveni karton
potanko upisati stomatološke postupke, odnosno zahvate koji su tom prilikom
učinjeni, te koji su materijali upotrijebljeni, uz posebnu naznaku koji se
postupci, odnosno materijali osiguravaju iz sredstava obveznog zdravstvenog
osiguranja
– upisati u zdravstveni karton osigurane osobe izdane recepte i uputnice s
naznakom razloga izdavanja
– zahtijevati od osigurane osobe da potpisom u zdravstvenom kartonu potvrdi
suglasnost za osobno snošenje troškova koji su izvan standarda prava na
zdravstvenu zaštitu iz obveznog zdravstvenog osiguranja
– obvezno izdati račun osiguranoj osobi Zavoda za zdravstvenu uslugu koju je
osobno snosila.
Ustanova za svoje radnike, doktore stomatologije, odnosno privatnik obvezuju se
da će račun iz stavka 1. podstavka 6. izdati u 2 primjerka, od kojih će jedan
uručiti osiguranoj osobi, dok drugi zadržava doktor stomatolog za ustanovu,
odnosno privatnik.
Ustanova za svoje radnike, doktore stomatologije, odnosno privatnik obvezuju se
troškove zubotehničara nadoknaditi ustanovi, odnosno privatniku osnovom
ispostavljenih osobnih računa, a prema ovjerenim potvrdama o potrebi izrade ili
popravka stomatološkog pomagala.
Ustanova za svoje radnike, doktore stomatologije, odnosno privatnik obvezuju se
platiti zubotehničaru troškove za izrađeno stomatološko-protetsko pomagalo
odmah, a najkasnije u roku do 5 dana računajući od dana zaprimanja sredstava od
Zavoda za ispostavljene i priznate osobne račune za izrađeno stomatološko-protetsko
pomagalo.

2.3.2. Izvješća

Članak 36.

U izvješću iz članka 26. ovih Općih uvjeta ustanova za svoje radnike, doktore
stomatologije, odnosno privatnik obvezuju se posebno:
– iskazivati izvršenje rada u dijelu izrade stomatološko-protetskih pomagala za
standard prava u stomatološko-protetskoj zdravstvenoj zaštiti osiguranih osoba
Zavoda utvrđenih Pravilnikom o uvjetima i načinu ostvarivanja prava na
ortopedska i druga pomagala i odredbama članka 18. Pravilnika o standardima
– iskazivati izvršenje rada u dijelu obveznih preventivnih postupaka prema
odredbama članka 18. Pravilnika o standardima
– iskazivati izvršenje rada u dijelu kurativne i palijativne stomatološke
zdravstvene zaštite.
Ustanova za svoje radnike, doktore stomatologije, odnosno privatnik obvezuju se
izvješća o izvršenju rada u dijelu izrade stomatološko-protetskih pomagala
dostaviti Zavodu u roku utvrđenom člankom 26. stavkom 2. ovih Općih uvjeta.

*2.4. Zdravstvena njega u kući bolesnika*
2.4.1. Obveze ustanove, odnosno privatnika

Članak 37.

Ustanova, odnosno privatnik obvezuju se provoditi ugovorenu zdravstvenu njegu na
području utvrđenom Osnovnom mrežom zdravstvene djelatnosti (u daljnjem tekstu:
Mreža), a u skladu s odredbama općeg akta Zavoda o uvjetima i načinu
ostvarivanja prava na zdravstvenu njegu u kući bolesnika.
Ustanova, odnosno privatnik obvezuju se zdravstvenu njegu provoditi u skladu s
prethodno izdanim odobrenjem nadležnog liječničkog povjerenstva Zavoda, a prema
uputama i pod stručnim nadzorom izabranog doktora primarne zdravstvene zaštite i
patronažne sestre.
Ustanova, odnosno privatnik obvezuju se ugovorenu zdravstvenu njegu provoditi
unutar 40 radnih sati tjedno po radniku ustanove, odnosno privatniku.

2.4.2. Izvješća

Članak 38.

Ustanova, odnosno privatnik obvezuju se radi praćenja ugovorene i izvršene
zdravstvene njege, redovito i uredno voditi, te Zavodu dostavljati na posebnim
tiskanicama dnevno izvješće po osiguranim osobama, broju i vrsti pruženih
postupaka, te broju sati pružene njege, odnosno broju bodova za izvršene
postupke posebice za svakog ugovorenog zdravstvenog radnika, te uz izvješće
priložiti svu potrebnu dokumentaciju.
Ustanova, odnosno privatnik obvezuju se najmanje jednom mjesečno predati
izvješće nadležnoj patronažnoj sestri o provedenim postupcima zdravstvene njege
i stanju osigurane osobe na tiskanici »Mjesečno izvješće o provedenoj
zdravstvenoj njezi u kući«, koja je sastavni dio ovih Općih uvjeta.
Ustanova, odnosno privatnik obvezuju se da će uz račun o izvršenoj ugovorenoj
zdravstvenoj njezi dostaviti i prijedlog o provođenju zdravstvene njege i jedan
primjerak izvješća iz stavka 2. ovog članka nadležnom područnom uredu Zavoda.
Zavod je obvezan mjesečno pratiti izvršenje ugovorene zdravstvene njege u kući
bolesnika po ugovorenom zdravstvenom radniku ustanove, odnosno privatnika,
razvrstano po izabranom doktoru koji su ih odabrali za izvršenje zdravstvene
njege za njega opredijeljenih osiguranih osoba, kontrolirati bodovno izvršenje u
odnosu na utvrđeni standard i osnovom izvješća o izvršenju poduzimati
odgovarajuće mjere iz svoje nadležnosti u skladu sa sklopljenim ugovorom o
provođenju primarne zdravstvene zaštite iz obveznog zdravstvenog osiguranja.

2.4.3. Redovne izmjene ugovora tijekom ugovornog razdoblja

Članak 39.

Ako tijekom ugovornog razdoblja, na područjima gdje Mreža u djelatnosti
zdravstvene njege u kući bolesnika nije popunjena ili je popunjena do potrebnog
broja medicinskih sestara utvrđenog Mrežom, u ustanovi, odnosno kod privatnika
nastane promjena osobe radnika, ustanova, odnosno privatnik obvezuju se
dostaviti područnom uredu Zavoda nadležnom prema sjedištu ustanove, odnosno
privatnika pisano izvješće kojem je radniku prestao radni odnos, te ime i
prezime novog radnika s fotokopijom njegove svjedodžbe o završenom stupnju
obrazovanja, sklopljenog ugovora o radu, dokaza o položenom stručnom ispitu i
odobrenja za samostalan rad nadležne komore radi sklapanja dodatka ugovoru.
Ako tijekom ugovornog razdoblja na područjima gdje je Mreža u djelatnosti
zdravstvene njege popunjena iznad potrebnog broja medicinskih sestara utvrđenog
Mrežom dođe do promjene broja radnika u odnosu na ugovoreni broj radnika na
način da se smanji broj medicinskih sestara koje provode zdravstvenu njegu,
ugovorne strane su suglasne da će nastalu promjenu urediti dodatkom ugovoru, a
radi potrebe usklađivanja broja ugovorenih izvršitelja s potrebnim brojem
izvršitelja utvrđenih Mrežom.
Odredbe stavka 2. ovog članka ne odnose se na privatnika i ustanovu koji imaju
do dvije ugovorene medicinske sestre koje provode zdravstvenu njegu.

*2.5. Laboratorijska dijagnostika*
2.5.1. Obveze ustanove, odnosno privatnika

Članak 40.

Ustanova, odnosno privatnik obvezuju se provoditi za osigurane osobe
laboratorijske pretrage (laboratorijsko-dijagnostičke postupke) na razini
primarne zdravstvene zaštite utvrđene člankom 17. Pravilnika o standardima.
Ustanova, odnosno privatnik obvezuju se na osnovi »Uputnice za laboratorij
primarne zdravstvene zaštite« izabranog doktora opće/obiteljske medicine iz
članka 21. ovih Općih uvjeta obaviti sljedeće dijagnostičke pretrage:
kolesterol, hemoglobin, glukozu (GUK) i kompletnu pretragu urina.

Članak 41.

Ustanova, odnosno privatnik obvezuju se u dogovoru s ugovornom ustanovom,
odnosno ugovornim privatnikom, na čijem području provode laboratorijske usluge
na razini primarne zdravstvene zaštite, a radi prikupljanja laboratorijskih
uzoraka i vađenje krvi u njihovim ordinacijama, osigurati im odgovarajući broj
vacutainera, odnosno drugog potrošnog materijala, kao i dnevni prijevoz
prikupljenih uzoraka iz ordinacija u laboratorij.

2.5.2. Izvješća

Članak 42.

Ustanova, odnosno privatnik obvezuju se uredno voditi svu potrebnu
dokumentaciju, te sastavljati i dostavljati izvješća Zavodu u skladu s člankom
26. stavkom 2. i 3. ovih Općih uvjeta.

*2.6. Ljekarništvo*
2.6.1. Obveze ustanove, odnosno privatnika

Članak 43.

Ustanova, odnosno privatnik obvezuju se da će za osigurane osobe osigurati
lijekove s Osnovne liste lijekova i Dopunske liste lijekova, zavojni materijal
za potrebe kućnog liječenja, odnosno zdravstvene njege, koji se osiguranim
osobama Zavoda propisuju na recept, te ortopedska i druga pomagala kako je to
utvrđeno odredbama članka 26. i 27. Odluke o ugovaranju.
Ugovorne strane suglasne su da je popis ortopedskih i drugih pomagala iz članka
27. stavka 3. Odluke o ugovaranju, koji uz ostale podatke o pomagalu iz Popisa
ortopedskih i drugih pomagala, koji je sastavni dio Pravilnika o uvjetima i
načinu ostvarivanja prava na ortopedska i druga pomagala, obvezno sadrži i
podatak o proizvođaču/isporučitelju pomagala kao i šifru proizvođača, sastavni
dio ugovora sa ustanovom, odnosno privatnikom.
Ugovorne strane su suglasne da je popis ugovornih isporučitelja koji su dali
pisanu suglasnost za isporuku ortopedskih i drugih pomagala iz stavka 2. ovog
članka osiguranim osobama putem ljekarni sastavni dio ugovora sa ustanovom,
odnosno privatnikom.

Članak 44.

Ustanova, odnosno privatnik obvezuju se prilikom izdavanja lijeka utvrđenog
Osnovnom listom lijekova, odnosno Dopunskom listom lijekova označiti na receptu
šifru lijeka, cijenu lijeka utvrđenu Osnovnom listom lijekova, odnosno cijenu
lijeka utvrđenu Dopunskom listom lijekova koja tereti sredstva obveznog
zdravstvenog osiguranja, količinu lijeka, cijenu usluge utvrđene u skladu s
člankom 49. Odluke o ugovaranju, iznos na teret sredstava obveznog zdravstvenog
osiguranja, šifru ustanove, odnosno privatnika, datum izdavanja lijeka, šifru
ljekarnika, te ovjeriti recept pečatom ustanove, odnosno privatnika i potpisom
ljekarnika.
Ustanova, odnosno privatnik obvezuju se izdati na recept samo onaj lijek koji je
propisan na receptu i pod uvjetom da je propisan u skladu s odredbama Zakona,
Zakona o lijekovima i medicinskim proizvodima, Pravilnika o načinu propisivanju
i izdavanju lijekova na recept, Pravilnika o načinu razvrstavanja lijekova, te
propisivanju i izdavanju lijekova i drugih općih akata Zavoda.

Članak 45.

Ustanova, odnosno privatnik obvezuju se na magnetskom mediju dostavljati podatke
unesene prilikom obrade recepata.
Ustanova, odnosno privatnik obvezuju se na način propisan stavkom 1. ovog članka
dostavljati podatke unesene prilikom obrade potvrde o ortopedskim i drugim
pomagalima iz članka 43. ovih Općih uvjeta.
Za uslugu iz stavka 1. i 2. ovog članka Zavod se obvezuje platiti ustanovi,
odnosno privatniku naknadu obračunatu u skladu s odredbama Popisa postupaka i
vrijednosti boda za ljekarništvo utvrđene člankom 41. Odlukom o ugovaranju.

Članak 46.

Ustanova, odnosno privatnik obvezuju se u slučaju spriječenosti u pružanju
ugovorenih ljekarničkih usluga zbog prestanka rada ljekarne, ljekarničke
jedinice ili depoa, odnosno nekog drugog razloga, pisano izvijestiti nadležni
područni ured Zavoda u roku od 48 sati od dana nastupanja spriječenosti, odnosno
prestanka rada.
Ustanova, odnosno privatnik obvezuju se voditi financijsko i materijalno
knjigovodstvo u skladu sa zakonskim propisima.

*2.7. Djelatnost hitne medicinske pomoći*
Članak 47.

Odredbe članka 2. do 46. ovih Općih uvjeta, u dijelu koji se odnose na opće
uvjete ugovora, prava i obveze ustanova, odnosno privatnika, opskrbe tiskanicama
uputnica i recepata, vođenje evidencija i dostavljanje izvješća, ispostavljanje
računa, osiguravanje lijekova utvrđenih Osnovnom listom lijekova i Dopunskom
listom lijekova, ispostavljanja posebnih računa i druge odgovarajuće odredbe
primjenjuju se i na ustanove koje provode djelatnost hitne medicinske pomoći.

IV. SPECIJALISTIČKO-KONZILIJARNA I BOLNIČKA ZDRAVSTVENA ZAŠTITA

1. OPĆI UVJETI UGOVORA ZA SVE DJELATNOSTI SPECIJALISTIČKO-KONZILIJARNE I
BOLNIČKE ZDRAVSTVENE ZAŠTITE

*1.1. Obveze ustanove, odnosno privatnika*
Članak 48.

Ustanova, odnosno privatnik obvezuju se provoditi ugovorenu specijalističko-konzilijarnu
zdravstvenu zaštitu, a maksimalno unutar 40 radnih sati tjedno po radniku,
doktoru specijalistu, odnosno po ordinacijama specijalističko-konzilijarne
zdravstvene zaštite i dijagnostičkim jedinicama koji provode ugovorenu
zdravstvenu zaštitu.
Ustanova, odnosno privatnik obvezuju se uskladiti radno vrijeme svih ordinacija
specijalističko-konzilijarne zdravstvene zaštite, odnosno dijagnostičkih
jedinica s odredbama Zakona o zdravstvenoj zaštiti, Naredbe i Pravilnika o
radnom vremenu, posebno vodeći računa da 20% ukupnog kapaciteta rada
(ordinacija/dijagnostičkih jedinica) radi radnim danom do 19 sati, u cilju
osiguranja dostupnosti specijalističko-konzilijarne zdravstvene zaštite radno
aktivnim osiguranicima Zavoda.
Ustanova se obvezuje provoditi ugovorenu bolničku zdravstvenu zaštitu, a kroz 24
satno radno vrijeme u skladu sa Zakonom o zdravstvenoj zaštiti.

Članak 49.

Ustanova, odnosno privatnik obvezuju se pri provođenju ugovorene zdravstvene
zaštite pridržavati se utvrđenih postupnika predlaganja pojedinih dijagnostičkih
postupaka.
Ugovorne strane su suglasne da ustanova, odnosno privatnik neće financirati
klinička ispitivanja lijekova i znanstvene projekte iz sredstava obveznog
zdravstvenog osiguranja.
Ustanova, odnosno privatnik se obvezuju da će Zavodu dostaviti rješenje ministra
nadležnog za zdravstvo za provođenje kliničkih ispitivanja lijekova i
znanstvenih projekata.

*1.2. Provođenje ugovorene zdravstvene zaštite*
Članak 50.

Ustanova, odnosno privatnik obvezuju se da će osiguranu osobu upućenu radi
korištenja specijalističko-konzilijarne zdravstvene zaštite primiti na
specijalističko-konzilijarnu, odnosno dijagnostičku obradu koju ima ugovorenu sa
Zavodom odmah, a najkasnije u rokovima propisanim člankom 35.a. i 36. Odluke o
ugovaranju računajući od dana kad im se osigurana osoba s uputnicom izabranog
doktora prvi put javila.
Ustanova se obvezuje osiguranu osobu upućenu radi korištenja bolničke
zdravstvene zaštite koju ima ugovorenu sa Zavodom primiti odmah, a najkasnije u
rokovima propisanim člankom 35.b. Odluke o ugovaranju računajući od dana kad joj
se osigurana osoba s uputnicom izabranog doktora prvi put javila.
Ustanova, odnosno privatnik obvezuju se da će zdravstvenu zaštitu iz stavka 1. i
2. ovog članka, osim zdravstvene zaštite iz članka 36. Odluke o ugovaranju (prvi
specijalistički pregled) pružiti osiguranoj osobi na osnovi uputnice izabranog
doktora primarne zdravstvene zaštite bez obzira koji je ugovorni subjekt Zavoda
naznačen na uputnici kako bi se osiguralo pravo osigurane osobe da bira ugovornu
ustanovu, odnosno ugovornog privatnika radi korištenja specijalističko-konzilijarne
i bolničke zdravstvene zaštite.

Članak 51.

Ustanova, odnosno privatnik se obvezuju Zavodu naknaditi trošak na ime sredstava
koje je Zavod vratio osiguranoj osobi za obavljeni prvi specijalistički pregled
u neugovornoj zdravstvenoj ustanovi, odnosno kod neugovornog zdravstvenog
radnika privatne prakse u slučajevima kada osiguranoj osobi, koja im je upućena
od strane izabranog doktora primarne zdravstvene zaštite, nisu osigurali prvi
specijalističkog pregleda u roku od 30 dana od dana njezinog prvog javljanja
ustanovi, odnosno privatniku.
Ugovorne strane su suglasne da se osim u slučaju iz stavka 1. ovog članka i u
drugim slučajevima nepridržavanja preuzetih ugovornih obveza u svezi pružanja
zdravstvene zaštite iz obveznog zdravstvenog osiguranja primjene odredbe članka
11. ovih Općih uvjeta.

Članak 52.

Ustanova za svoje radnike, doktore specijaliste, odnosno privatnik specijalist
obvezuju se da će u slučaju kada nakon obavljenog specijalističkog pregleda
indiciraju potrebu za dodatnom specijalističkom obradom, osiguranoj osobi
ugovoriti termine za specijalističke preglede, odnosno dijagnostičke postupke
koje ugovorna zdravstvena ustanova u kojoj radi, odnosno ordinacija privatne
prakse ima ugovorene sa Zavodom.

*1.3. Racionalna farmakoterapija*
Članak 53.

Ustanova za svoje radnike, doktore specijaliste, odnosno privatnik specijalist
obvezuju se da će prilikom davanja nalaza, mišljenja i preporuke koje daju
doktoru primarne zdravstvene zaštite glede farmakoterapije, pridržavati se
potvrđenih kliničkih smjernica, te voditi računa o načelima racionalne
farmakoterapije.
Ustanova za svoje radnike, doktore specijaliste, odnosno privatnik specijalist
obvezuju se osigurati na faksimilu jasno vidljiv identifikacijski broj
dodijeljen od Hrvatskog zavoda za javno zdravstvo.
Ustanova za svoje radnike, doktore specijaliste, odnosno privatnik specijalist
obvezuju se da će preporučivati lijekove utvrđene Osnovnom listom lijekova, te
prema odabiru osigurane osobe lijekove utvrđene Dopunskom listom lijekova i to u
pravilu samo one koji su indicirani za djelatnost doktora specijalista koji ih
preporučuje.
Ustanova za svoje radnike, doktore specijaliste, odnosno privatnik specijalist
obvezuju se da će prilikom preporučivanja farmakoterapije osiguranoj osobi na
medicinskoj dokumentaciji upisati tekst: »Umjesto preporučenog lijeka izabrani
doktor primarne zdravstvene zaštite može propisati i drugi lijek istog razreda
učinkovitosti u odgovarajuće jakim dozama.«.

Članak 54.

Ustanova za svoje radnike, odnosno privatnik obvezuju se da će prilikom primjene
lijekova u liječenju osiguranim osobama pridržavati se odredaba članka 8. Odluke
o ugovaranju.
Ustanova za svoje radnike, odnosno privatnik obvezuju se da neće osiguranoj
osobi koja je uključena u klinička ispitivanja lijekova, na teret obveznog
zdravstvenog osiguranja primijeniti lijekove i dijagnostičke postupke koji su
vezani uz ta klinička ispitivanja.

2. OPĆI UVJETI UGOVORA IZVANBOLNIČKE SPECIJALISTIČKO-KONZILIJARNE ZDRAVSTVENE
ZAŠTITE

*2.1. Obveze ustanove, odnosno privatnika*
Članak 55.

Ustanova se obvezuje da će u slučaju spriječenosti svojih radnika, doktora
specijalista, u obavljanju ugovorenih zdravstvenih djelatnosti osigurati
zamjenu, a kada spriječenost traje duže od 15 dana o tome izvijestiti nadležni
područni ured Zavoda na tiskanici iz članka 15. ovih Općih uvjeta.
Privatnik specijalist obvezuje se da će u slučaju svoje spriječenosti u
provođenju ugovorene zdravstvene zaštite osigurati zamjenu u skladu s odredbom
članka 148. Zakona o zdravstvenoj zaštiti, a kada će spriječenost predvidivo
trajati duže od 15 dana da će o tome odmah po saznanju, izvijestiti nadležni
područni ured Zavoda na tiskanici iz stavka 1. ovog članka.

Članak 56.

Ako tijekom ugovornog razdoblja, na područjima gdje je Mreža u djelatnosti
fizikalne terapije u kući bolesnika popunjena iznad potrebnog broja
fizioterapeuta utvrđenog Mrežom, dođe do promjena broja radnika u odnosu na
ugovoreni broj radnika na način da se smanji broj fizioterapeuta koji provode
fizikalnu terapiju u kući bolesnika, ugovorne strane su suglasne da će nastalu
promjenu urediti dodatkom ugovoru, a radi potrebe usklađivanja broja ugovorenih
izvršitelja s potrebnim brojem izvršitelja utvrđenih Mrežom.
Odredbe stavka 1. ovog članka ne odnose se na privatnika i ustanovu koji imaju
do dva ugovorena fizioterapeuta koje provode fizikalnu terapiju u kući
bolesnika.

*2.2. Izvješća*
Članak 57.

Ustanova, odnosno privatnik obvezuju se da će radi praćenja ugovorene i izvršene
specijalističko-konzilijarnu zdravstvene zaštite redovito i uredno voditi svu
potrebnu dokumentaciju i dnevna izvješća po ordinacijama specijalističko-konzilijarne
zdravstvene zaštite, odnosno dijagnostičkim jedinicama, za ugovorene
djelatnosti.
Ustanova, odnosno privatnik obvezuju se radi praćenja ugovorenih i izvršenih
usluga fizikalne terapije u kući, redovito i uredno voditi svu potrebnu
dokumentaciju, te voditi dnevno izvješće po osiguranim osobama o broju i vrsti
postupaka pružene fizikalne terapije u kući, po svakom ugovorenom zdravstvenom
radniku.

Članak 58.

Ustanova za svog radnika, doktora stomatologije – specijalista protetičara i
ortodonta, odnosno privatnik, doktor stomatologije, specijalist protetičar ili
ortodont obvezuje se izvršenje rada u dijelu izrade stomatoloških pomagala
iskazivati u skladu s odredbama Pravilnika o uvjetima i načinu ostvarivanja
prava na ortopedska i druga pomagala i članka 45. i 46. Odluke o ugovaranju.

3. OPĆI UVJETI UGOVORA BOLNIČKE ZDRAVSTVENE ZAŠTITE SA SPECIJALISTIČKO-KONZILIJARNOM
ZDRAVSTVENOM ZAŠTITOM

*3.1. Obveze ustanove*
Članak 59.

Ustanova se obvezuje da će ovlaštenim kontrolorima nadležnog područnog ureda
Zavoda, koji najmanje jednom tjedno rade u zdravstvenoj ustanovi, osigurati
radni prostor, odnosno potrebne uvjete rada, te omogućiti nesmetani uvid u
medicinsku i financijsku dokumentaciju u svezi s ugovorenom zdravstvenom
zaštitom.
Ugovorne strane su suglasne da će ovlašteni kontrolor iz stavka 1. ovog članka
mjesečna, polugodišnja i godišnja izvješća o rezultatima kontrole koje dostavlja
Direkciji Zavoda dostavljati i ustanovi.

Članak 60.

Ustanova se obvezuje voditi računa o racionalnom izdavanju lijekova utvrđenih
Osnovnom listom lijekova i Dopunskom listom lijekova iz bolničke ljekarne po
klinikama, zavodima i odjelima, odnosno voditi evidenciju o utrošenim lijekovima
po osiguranim osobama.
Ustanova se obvezuje osiguranoj osobi, radi nastavka liječenja kod izabranog
doktora primarne zdravstvene zaštite, prilikom otpusta, a do završetka terapije,
osigurati lijekove utvrđene Osnovnom listom lijekova i Dopunskom listom lijekova
koji se mogu primjenjivati samo u bolničkim zdravstvenim ustanovama.
Ustanova se obvezuje najmanje 7 dana prije otpusta s bolničkog liječenja
osiguranoj osobi propisati sva potrebna pomagala koja će koristiti nakon izlaska
iz bolničke zdravstvene ustanove, a prema medicinskoj indikaciji utvrđenoj
Pravilnikom o uvjetima i načinu ostvarivanja prava na ortopedska i druga
pomagala.
Ustanova se obvezuje najkasnije dan prije otpuštanja osigurane osobe s bolničkog
liječenja, kada se radi o teškom bolesniku za kojeg je potrebno utvrditi uvjete
i način daljnjeg pružanja zdravstvene zaštite kod kuće, izvijestiti njezinog
izabranog doktora primarne zdravstvene zaštite o datumu otpusta iz bolnice kako
bi mogao postupiti u skladu s odredbama članka 30. ovih Općih uvjeta.
Kada se utvrdi da je nužno daljnje liječenje osigurane osobe Zavoda u ugovornoj
zdravstvenoj ustanovi u kojoj se provode složeniji ili najsloženiji postupci,
ustanova se obvezuje pravovremeno osigurati premještaj osigurane osobe radi
provođenja kontinuiranog liječenja.
Ustanova se obvezuje u skladu s pravilima struke i općim aktima Zavoda, ako za
to postoji medicinska indikacija, osigurati pravovremeni smještaj osigurane
osobe u specijalnoj bolnici.

Članak 61.

Ustanova se obvezuje radi stručnog usavršavanja omogućiti izobrazbu ugovornim
doktorima Zavoda primarne zdravstvene zaštite u trajanju od tjedan dana tijekom
razdoblja od godine dana na bolničkom odjelu ili u specijalističkoj ordinaciji
ustanove.

*3.2. Izvješća*
Članak 62.

Ustanova se obvezuje redovito i uredno voditi svu potrebnu dokumentaciju radi
potrebe praćenja izvršenja rada:
– za bolničko liječenje: temperaturnu listu i povijest bolesti
– za specijalističko-konzilijarnu zdravstvenu zaštitu: dnevno izvješće o
izvršenom radu po specijalističkim ordinacijama
– za specijalističku dijagnostiku: dnevno izvješće o izvršenom radu po
dijagnostičkim jedinicama
– za specijalističko-konzilijarnu zdravstvenu zaštitu – dnevnu bolnicu: dnevno
izvješće o izvršenom radu po djelatnostima
– za kroničnu hemodijalizu: mjesečno izvješće o broju provedenih postupaka
hemodijalize.
Ustanova se obvezuje da će na osnovi dokumentacije iz stavka 1. ovog članka
dostavljati izvješća:
– za provođenje eksplantacijskih/transplantacijskih programa: mjesečno izvješće
o vrsti i broju provedenih eksplantacijskih/transplantacijskih postupaka na
tiskanici koja je sastavni dio ovih Općih uvjeta.
– za provođenje posebno ugovorenih postupaka koji se plaćaju prema terapijskom
postupku (PPTP): mjesečno izvješće o vrstama i broju izvršenih postupaka na
tiskanici koja je sastavni dio ovih Općih uvjeta.
– za mjesečno izvješće o bolničkom liječenju i specijalističko-konzilijarnoj
zdravstvenoj zaštiti (rekapitulacija) nastaloj s osnove pružanja zdravstvene
zaštite za slučajeve iz članka 5. i 6. ovih Općih uvjeta s obveznom naznakom
skraćene oznake uzroka i evidencijskog broja Prijave.
Ustanova koja posjeduje ovjereni elektronički potpis u skladu s člankom 4. i 10.
Zakona o elektroničkom potpisu, može izvješća iz stavka 2. ovog članka dostaviti
Zavodu na magnetskom mediju uz uvjet da su podaci dani u formatu propisanih
tiskanica.

V. ZDRAVSTVENA DJELATNOST NA RAZINI ZDRAVSTVENIH ZAVODA

1. OPĆI UVJETI UGOVORA ZA SVE RAZINE ZDRAVSTVENE ZAŠTITE

*1.1. Obveze ustanove*
Članak 63.

Ustanova se obvezuje u slučaju spriječenosti svojih radnika, doktora medicine u
obavljanju ugovorenih zdravstvenih djelatnosti osigurati zamjenu, a kada
spriječenost traje duže od 15 dana obvezni su o tome izvijestiti nadležni
područni ured Zavoda putem tiskanice iz članka 15. ovih Općih uvjeta.

2. OPĆI UVJETI UGOVORA ZA POJEDINE RAZINE ZDRAVSTVENE ZAŠTITE

*2.1. Primarna razina zdravstvene zaštite*
2.1.1. Izvješća

Članak 64.

Ustanova se obvezuje zbog praćenja izvršenja rada za svaki tim posebice uredno
voditi svu potrebnu dokumentaciju, dnevna izvješća, te na osnovi njih
sastavljati mjesečna izvješća na za to propisanim tiskanicama i dostavljati ih
najkasnije do 5. u mjesecu za prethodni mjesec nadležnom područnom uredu Zavoda.
Ustanova se obvezuje posebno izraditi godišnje izvješće o radu svih timova za
preventivno-odgojne mjere zdravstvene zaštite školske djece i studenata i
dostaviti ga Zavodu najkasnije do 10. siječnja tekuće godine za prethodnu
godinu.

2.1.2. Uputnice

Članak 65.

Zavod se obvezuje osigurati ustanovi, za svaki ugovoreni tim posebice, potreban
broj brojčano označenih tiskanica uputnica utvrđenih u članku 19. Pravilnika o
standardima.
Ustanova se obvezuje da će njezini radnici doktori medicine prilikom izdavanja
uputnica osiguranim osobama pridržavati se odredaba članka 20. stavka 3., 4. i
6. ovih Općih uvjeta.
Ustanova se obvezuje za svoje radnike, doktore medicine pratiti broj izdanih
uputnica za specijalističko-konzilijarnu zdravstvenu zaštitu po osiguranim
osobama na posebnim dnevnim i mjesečnim izvješćima.

2.1.3. Djelatnosti primarne razine

*2.1.3.1. Higijensko-epidemiološka zdravstvena zaštita*
Članak 66.

Ugovorne strane su suglasne da će ustanova pružati stručnu pomoć pri provođenju
programa obveznog cijepljenja na području županije, odnosno Grada Zagreba, te
bez posebne novčane naknade distribuirati cjepivo ordinacijama ugovornih doktora
primarne zdravstvene zaštite koji provode obvezna cijepljenja.
Ustanova se obvezuje izraditi program i sudjelovati u provedbi obveznog
cijepljenja školske djece i mladeži s područja svoje županije, odnosno Grada
Zagreba.

*2.1.3.2. Preventivno-odgojne mjere za zdravstvenu zaštitu školske djece i
studenata*
Članak 67.

Ustanova se obvezuje provoditi preventivno-odgojne mjere zdravstvene zaštite
školske djece i studenata prema programu specifičnih i preventivnih mjera
zdravstvene zaštite za djecu i mladež školske dobi, a u skladu s Planom i
programom mjera, te provoditi obvezna cijepljenja u skladu s utvrđenim
programom.

*2.2. Specijalističko konzilijarna zdravstvena zaštita*
2.2.1. Obveze ustanove

Članak 68.

Ustanova se obvezuje provoditi ugovorenu specijalističko-konzilijarne i
dijagnostičku zdravstvenu zaštitu, a maksimalno unutar 40 radnih sati tjedno po
radniku ustanove.
Ustanova se obvezuje uskladiti radno vrijeme svih ordinacija specijalističko-konzilijarne
zdravstvene zaštite, odnosno dijagnostičkih jedinica s odredbama Zakona o
zdravstvenoj zaštiti, Naredbe i Pravilnika o radnom vremenu, posebno vodeći
računa da 20% ukupnog kapaciteta rada (ordinacija, odnosno dijagnostičkih
jedinica) ustanove radi radnim danom do 19 sati, u cilju osiguranja dostupnosti
specijalističko-konzilijarne zdravstvene zaštite radno aktivnim osiguranicima
Zavoda.

2.2.2. Izvješća

Članak 69.

Ustanova se obvezuje radi praćenja ugovorene i izvršene specijalističko-konzilijarne
zdravstvene zaštite redovito i uredno voditi svu potrebnu dokumentaciju, te
voditi dnevno izvješće o izvršenom radu po ordinacijama specijalističko-konzilijarne
zdravstvene zaštite, odnosno dijagnostičkim jedinicama za ugovorene djelatnosti.

VI. IZMJENE I DOPUNE OPĆIH UVJETA

Članak 70.

Ugovorne strane su suglasne da će Zavod u slučaju izmjena i dopuna ovih Općih
uvjeta, iste dostaviti ugovornim subjektima Zavoda kako bi ih priložili ugovoru
kao njegov sastavni dio, te da se radi prihvaćanja tih Općih uvjeta neće
sklapati dodaci ugovoru.
Ugovorne strane su suglasne da ih Opći uvjeti iz stavka 1. ovog članka obvezuju
od dana kada su ih ugovorni subjekti Zavoda zaprimili.

VII. PRIJELAZNE I ZAVRŠNE ODREDBE

Članak 71.

Odredbe članka 6., 7. i 32. ovih Općih uvjeta koje se odnose na ozljede na radu
i profesionalne bolesti primjenjuju se do stupanja na snagu provedbenih propisa
kojima će se urediti način praćenja i izvješćivanja o troškovima zdravstvene
zaštite s osnove ozljede na radu i profesionalne bolesti, donesenih u skladu s
odredbama Zakona o zdravstvenom osiguranju zaštite zdravlja na radu.

Članak 72.

Ovi Opći uvjeti objavljuju se u »Narodnim novinama«.

Klasa: 025-04/07-01/12
Urbroj: 338-01-01-07-1
Zagreb, 25. siječnja 2007.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med**., v. r.

![](dodatni/350564.gif)
![](dodatni/350565.gif)
![](dodatni/350566.gif)
![](dodatni/350567.gif)
![](dodatni/350568.gif)
![](dodatni/350569.gif)
![](dodatni/350570.gif)
![](dodatni/350571.gif)
![](dodatni/350572.gif)
![](dodatni/350573.gif)
![](dodatni/350574.gif)
![](dodatni/350575.gif)
![](dodatni/350576.gif)
![](dodatni/350577.gif)

Ostalo, NN 11/2007-482
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)